Ir-Regolament tal-Kummissjoni (KE) Nru 1621/2001
tat-8 ta' Awissu 2001
li jemenda r-Regolament (KE) Nru 1661/1999 f'dak li għandu x'jaqsam maċ-ċertifikat ta' esportazzjoni meħtieġ għal prodotti agrikoli u l-lista ta' uffiċċji tad-dwana li jippermettu d-dikjarazzjoni ta' prodotti għal ċirkulazzjoni ħielsa fil-Komunità
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat ir-Regolament tal-Kunsill (KEE) Nru 737/90, tat-22 ta' Marzu, 1990, dwar il-kundizzjonijiet li jirregolaw l-importazzjoni ta' prodotti agrikoli b'oriġini minn pajjiżi terzi wara l-inċident ta' l-istazzjon ta' l-enerġija nukleari ta' Chernobyl [1], kif l-aħħar emendat bir-Regolament (KE) Nru 616/2000 [2], u b'mod partikolari l-Artikolu 6 tiegħu,
Billi:
(1) Skond l-Artikolu 1(3)(b) tar-Regolament tal-Kummissjoni (KE) Nru 1661/1999, tas-27 ta' Lulju, 1999, li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 737/90 dwar il-kundizzjonijiet li jirregolaw l-importazzjoni ta' prodotti agrikoli b'oriġini minn pajjiżi terzi wara l-inċident ta' l-istazzjoni ta' l-enerġija nukleari ta' Chernobyl [3], kif emendat bir-Regolament (KE) Nru 1627/2000 [4], il-prodotti msemmija fil-lista fl-Anness I ta' dak ir-Regolament jistgħu biss ikunu ddikjarati għal ċirkulazzjoni ħielsa fl-Istat Membru li jaslu għandu f'għadd limitat ta' uffiċċji tad-dwana. Din il-lista ta' dawk l-uffiċċji tad-dwana tinsab fl-Anness III tar-Regolament (KE) Nru 1661/1999.
(2) Minħabba t-talba ta' l-awtoritajiet kompetenti tal-Ġermanja, jixraq li jiżdied ma' dik il-lista għadd ta' uffiċċji tad-dwana fit-territorju tal-Ġermanja.
(3) F'Ġunju 2000, grupp ta' nies li jispezzjonaw mill-Uffiċju ta' Ikel u Veterinarju (FVO) marru fuq missjoni fil-Bulgarija bil-għan li jiflu l-faċilitajiet u l-miżuri li kien hemm biex jikkontrollaw il-kontaminazzjoni radju-attiva f'oġġetti ta' l-ikel u l-aktar f'faqqiegħ mhux ikkultivat.
(4) Ir-rapport ta'dik il-missjoni jirrakomanda li ssir emenda għaċ-ċertifikat ta' esportazjoni msemmi fl-Anness II tar-Regolament (KE) Nru 1661/1999, biex ikun assigurat li jkun hemm persuna ndipendenti u awtorizzata li tiġbor kampjuni rappreżentattivi minn konsenji ta' faqqiegħ li jkun ser jintbagħat lejn il-Komunità.
(5) Ir-Regolament (KE) Nru 1661/1999 għandu għalhekk ikun emendat kif ingħad.
(6) Il-miżuri msemmija f'dan ir-Regolament huma bi qbil ma' l-opinjoni tal-Kumitat skond l-Artikolu 7 tar-Regolament (KEE) Nru 737/90,
ADDOTTA DAN IR-REGOLAMENT:
Artikolu 1
Ir-Regolament (KE) Nru 1661/1999 huwa emendat kif ġej:
1. L-Anness II huwa mibdul bit-test kif muri fl-Anness I ta' dan ir-Regolament;
2. L-Anness III huwa mibdul bit-test kif muri fl-Anness II ta' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara li jkun ippubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 8 ta' Awissu, 2001.